29 polisiebeamptes in Gauteng afgedankFoto: SAPD, Facebook Minstens 29 polisiebeamptes in Gauteng is die afgelope drie maande afgedank oor korrupsie en ander vorms van wangedrag Lt.genl. Lesetja Mothiba, provinsiale polisiekommissaris, het Donderdag tydens ŉ perskonferensie gesê 93 beamptes van die Suid-Afrikaanse Polisiediens in Gauteng is tydens dieselfde periode in hegtenis geneem vir korrupsie en wangedrag. “Altesaam 29 beamptes is afgedank as ŉ gevolg van wangedrag en korrupsie, terwyl sewe van die 93 beamptes wat in hegtenis geneem is, steeds in aanhouding is nadat hul aansoek om borgtog afgekeur is,” het Mothiba gesê. “Altesaam 45 lede is sonder betaling geskors en agt is met betaling geskors.” Mothiba het bygevoeg die stabiliteit van die polisiediens word ondermyn wanneer beamptes betrokke is in misdaad. “Ek moet dit benadruk dat hierdie dade slegs kan plaasvind wanneer daar twee partye by die korrupsie betrokke is. Ons doen ŉ beroep op gemeenskappe om enige wangedrag of kriminele aktiwiteit aan te meld sodat ons van die vrot appels ontslae kan raak,” het hy gesê.